ས་གནས་སྲོལ་རྒྱུན་གྱི་རིན་ཐང་གིས་ཡིད་སེམས་འགུག་མི་ནུས་པའི་དཔེར་བརྗོད་ཡང་དག་པ་དང་འབུར་དུ་ཐོན་པ་ཞིག་ནི་ཀྲུང་གོའི་རྒྱལ་ཁབ་རེད།ཚོགས་འདུའི་གཏམ་བཤད་མཁན་གསུམ་པ་ནི་སྐུ་ཞབས་ཞུའུ་ཅན་ཁྲུའུ་རེད།སྐུ་ཞབས་ཞུའུ་ནི་འཛམ་གླིང་ཞིང་ནགས་ལེགས་སྤྱོད་ལྟེ་གནས་ཀྱི་ཚན་རིག་པ་དང་ས་གནས་འབྲེལ་མཐུད་པ་ཡིན་ལ།ཁོང་གིས་མིག་སྔར་ཁུན་མིང་རྩི་ཤིང་རིག་པའི་ཞིབ་འཇུག་གླིང་གི་སློབ་དཔོན་དང་སྐྱེ་དངོས་སྣ་མང་ཅན་དང་རང་སའི་ཤེས་བྱའི་ལྟེ་གནས་ཀྱི་ལག་བསྟར་འགན་འཛིན་བཅས་ཀྱི་འགན་བཞེས་ཀྱི་ཡོད།སློབ་དཔོན་ཞུའུ་ལགས་ཀྱིས་ཀྲུང་གོའི་ནུབ་བྱང་གི་ཡུན་ནན་ཞིང་ཆེན་དུ་སྐྱེ་དངོས་སྣ་མང་ཅན་སྲུང་སྐྱོབ་ཐོག་ཏུ་ཕྱག་ལས་གནང་གི་ཡོད་ལ།ས་ཁུལ་འདིའི་ནང་དུ་བོད་ཀྱི་རིག་གནས་ཐོག་གི་གལ་ཆེན་ས་གནས་གཙོ་བོ་འགའ་རེ་འདུས་ཡོད།སློབ་དཔོན་ཞུའུ་ལགས་ཀྱིས་ཚོགས་འདུའི་དོ་སྣང་བོད་ཀྱི་སོ་ནམ་ལོ་ཐོའི་ཕྱོགས་སུ་བསྐོར་ཏེ་གོ་ལའི་ཚ་གྲང་འགྱུར་ལྡོག་གི་དབང་གིས་བོད་ཡུལ་མཐོ་སྒང་ལ་འཕྲད་བཞིན་པའི་དམིགས་བསལ་གྱི་ཉེན་ཁ་ཁག་གི་ཐོག་གསུང་བཤད་གནང་།བོད་ཡུལ་མཐོ་སྒང་ནི་གླིང་ཆེན་ཨེ་ཤ་ཡའི་ཆུ་ཆེན་གཙོ་བོ་ཁག་གི་མགོ་ཁུངས་ཡིན།གསུང་བཤད་མཁན་སྔོན་མ་ཁག་དང་འདྲ་བར་སློབ་དཔོན་ཞུའུ་ལགས་ཀྱིས་ཀྱང་ས་གནས་མིའི་འཇིག་རྟེན་ལྟ་བ་དང་བོད་མིའི་ཁྲོད་ཀྱི་གནས་རི་གཉན་པོའི་བསམ་བློ་ལ་གུས་སེམས་བསྟན་པ་དང་ཆབས་ཅིགཁོང་གིས་ཚོར་བ་རྣོ་བའི་ཆབ་སྲིད་ཀྱི་ཁོར་ཡུག་གི་དབང་གིས་ཕྱོགས་སོ་སོས་གུ་ཡངས་བློས་གཏོང་གི་རྣམ་འགྱུར་འཛིན་དགོས་སྐོར་ཡང་བསྟན།དཔེ་མཚོན་རེ་ཞུས་ན།ཉེ་བའི་ཆར་རྒྱལ་ཁབ་ཀྱི་ངོས་ནས་བོད་ཀྱི་འབྲོག་པ་ཚོར་ནོར་ལུག་གི་ཁ་གྲངས་ཇེ་ཉུང་དུ་གཏོང་བར་སྐུལ་འདེད་བཏང་ཡོད་ལ།སློབ་དཔོན་ཞུའུ་ལགས་ཀྱིས་བོད་ཀྱི་འབྲོག་པ་ཚོའི་རྩྭ་ས་སྤྱོད་སྟངས་འགའ་རེ་ཁོར་ཡུག་ལ་གནོད་འཚེ་ཆེ་བའི་སྐོར་གྱི་གནད་དོན་འགའ་རེ་གསལ་འདོན་གནང་བྱུང་།